
Itoe waktoe soedah djaoe liwattengah-hari, keada’an di sakiternja boekit Boe 
Beng San ada soenji-senjap; djangan kata orang pelantjongan sekalipoen 
pendoedoek tani jang roemahnja berdeketan poen tida ada jang berlaloe-lintas di 
sitoe. 

Melebihi segala apa, orang memang takoet liwat di itoe goenoeng bila 
matahari soedah moelai silem. Sebab di atas itoe goenoeng ada bersarang 
sekawanan brandal jang dimaloei. 

Tetapi tida lama, di djalanan pagoenoengan jang tida rata, keliatan ada 
sarombongan dari doea-tiga grobak, jang berdjalan berlerot, masing-masing 
koesirnja djalan di samping koeda marika, samentara di paling depan dan blakang 
ada bebrapa orang berdjalan selakoe penganter atawa pengiring. 

Djoestroe lerotan ini sampe di satoe tikoengan, tiba-tiba bebrapa orang 
lompat keloear dari pinggir djalanan jang lebet dengen poehoen gerombolan. 

“Tahan!” demikian treakan marika ini. 

Dalem sakedjeb sadja, bebrapa grobak itoe lantes dibrentiken. 

Bebrapa orang itoe moentjoel dengen semoea ada menghoenoes sendjata, 
roman marika ada bengis. 

Toekang-toekang grobak ada ketakoetan, tapi penganter marika lantes lari 
ka blakang, dari mana sebaliknja tertampak madjoe satoe orang roman siapa ada 
gagah. 

“Pasti ada orang djahat?” kata orang jang romannja gagah itoe. 

“Bener,” saoet orang jang lari ka blakang rombongan itoe. 

“Sekarang kaoeorang boleh moendoer dan djaga ati-ati grobak kita!” 

Sembari kata begitoe, itoe orang gagah -jalah piauwsoe jang lindoengin itoe 
grobak-grobak piauw seharga sepoeloeh laksa tail perak - madjoe ka depan di 
mana sigra ia berhadepan sama kepala dari itoe kawanan brandal. 

“Moendoer, sobat, akoe ada Him Piauw-soe dari Him-sie Piauw-kiok!” kata 
itoe toekang anter piauw. 



Tapi itoe kepala brandal tersenjoem. 

“Tida, sobatkoe,” ia djawab. “Akoe taoe kaoe siapa dan akoe djoestroe ingin 
beladjar kenal pada kaoe.” 

“Ini artinja kaoe tjari bahaja sendiri!” piauwsoe itoe menjindir. 

“Kau boleh bilang apa kaoe soeka! Apa kaoe soedah siap?” 

“Djikaloe kaoe inginken itoe! Madjoelah!” 

“Lemparlah golokmoe!” 

“Boeanglah pedangmoe!” 

Marika singkirken masing-masing poenja sendjata, satelah itoe, kadoeanja 
saling menghampirken. Maka sigra djoega, pertempoeran telah dimoelai, dengen 
seroeh. 

Banjak djoeroes telah dikasi liwat, marika keliatan ada satoe tandingan, 
maka tida heran, kadoeanja djadi sengit, masing-masing ada penasaran. Maski 
begitoe, marika sama-sama berlakoe ati-ati. Djikaloe jang satoe merangsek, jang 
laen maen moendoer; begitoepoen sebaliknja. 

Achir-achirnja, itoe piauwsoe djadi panas hati. 

Dengen “Tay San ap teng,” Him Piauwsoe kasi toeroen iapoenja kepelan 
jang bisa meremoekin orang poenja batok kepala, aken tetapi, sabelon kepelan 
itoe sampe di kepala orang, dengen sebet ia telah tarik poelang kombali. Kerna 
itoe brandal poenja tangan kiri, jang djarinja dikasi naek, mengantjem boeat totok 
iapoenja sikoet. la mengarti bahajanja bila ia kena di-tiam. 

Berbareng dengen itoe, dengen tangan kanannja, itoe brandal tondjok orang 
poenja oeloe-ati. Ini poen ada satoe poekoelan dari kematian. 

“Tahan!” berseroeh itoe piauwsoe, tangan kiri siapa diangkat, dipake 
menangkis dari bawah ka atas, samentara kaki kirinja barengin merengkas orang 
poenja kaki kanan jang dimadjoeken berbareng sama tondjokan. 

Brandal itoe kaget, aken tetapi ia masi bisa angkat kakinja, seraja endjot kaki 
kiri boeat lompat ka blakang, hingga ia terloepoet dari bahaja menoebroek tanah. 




Dengen satoe lontjatan, Him Piauwsoe mendesek, ia pikir boeat tida kasi 
koetika pada itoe orang djahat. Siapa taoe, itoe pendjahat lompat moendoer boeat 
teroes mendekem, kaki kiri di blakang, kaki kanan ditekoek djindjit, djoestroe 
piauwsoe itoe sampe, membarengin orang poenja kaki maoe mengindjek tanah, 
kaki depannja dipake menjapoe, maka tida tempo lagi - broek! - piauwsoe itoe 
roeboeh tergoeling. 

“Bangoen, sobatkoe!” itoe brandal kata dengen sabar. “Bangoen, mari kita 
moelai poela!” 

Tapi Him Piauwsoe mengarti bahoea ia soedah tida poenja pengharepan, ia 
ngelojor pergi dengen adjak orang-orangnja. Apa jang ia oetjapken tjoema: 
“Sampe kitaorang ketemoe poela, sobat!.” 

Brandal itoe djawab itoe antjeman sambil bersenjoem. 

“Hajolah kitaorang poelang,” ia kata pada orang-orangnja. 

Maka itoe tiga grobak piauw lantes diiring pergi ka sarang marika. 

Tiga toekang grobak tida diganggoe, sasoedah toeroenin moeatan marika, 
marika di-idjinken berlaloe dari itoe goenoeng. Marika ini bernapas legah, tadinja, 
marika sangka bahoea diri marika ada bagian mampoes. 


Lima-belas taon kemoedian. 

Roemah berhala Boe Liang Thian di Gouw-moei ada terletak deket dengen 
gredja Kay Goan Sie, ia ada tersohor, sebab semoeanja terbikin dari batoe, tida 
ada dipake balok boeat penglari. Di sitoe ada berdiam In Tim Hweeshio, satoe 
padri jang telah beroesia delapan-poeloeh taon. Dalem oesia begitoe tinggi, 
toeboehnja masi gagah, matanja tjeli, koepingnja terang. Pendoedoek di 
sakiternja pandang hweeshio ini ada beribadat, lantara belon perna orang tampak 
ia djalan keloear dari pekarangan gredja. la ada poenja bebrapa moerid, tapi ia 
kebanjakan kerem diri di dalem kamar. Moerid-moerid jang soeka intip ia, dapeti ia 
senantiasa doedoek bersamedhi. 






Pada soeatoe hari, satoe padri moeda jang katanja ada orang djaoe, dateng 
berkoendjoeng. lapoenja moeka ada penoeh deboe. Lantes sadja ia tjari In Tim. 

“Soehoe ada di dalem. Silahken toenggoe.” 

Satoe seebie masoek ka dalem, boeat mengasi kabar. 

“Ach, achir-achirnja ia dateng djoega!” kata itoe padri toea. “Ini akoe memang 
soedah doegah.” 

Dengan tindakan lebar, ia berdjalan kaloear, aken ketemoei tetamoenja. 

“Kaoe toch ada moeridnja Hoat Tong Soehoe?” ia tanja. “Bagoes, bagoes! 
Akoe memang soedah ketahoei bahoea pada satoe waktoe aken terdjadi 
kedjadian jang bakal ambil tempat ini hari, maka itoe, akoe sengadja tinggalken 

akoepoenja toelang-toelang toea ini.Pendopo ini ada sempit, mari kita pergi 

ka loear!” 

la lantes bertindak lebih doeloe, pergi ka pekarangan depan. 

“Sekarang tersilah pada kaoe, boeat pake sendjata atawa tida!” ia kata 
kemoedian. 

“Lebih baek bertangan kosong,” saoet itoe padri moeda, jang teroes boeka 
djoebanja dan bertindak menghampirken itoe hweeshio toea, siapa poen soedah 
siap. 

Tetamoe padri moeda itoe berpengawakan langsing, gesit, la tida banjak 
bitjara, hanja matanja awasken dengen mantep pada In Tim Hweeshio. 

“Ketahoeilah,” demikian kadengeran ia berkata, “akoe ini dating boeat 
mempenoehken satoe kewadjiban - jalah menjelenggaraken pesenannja 
goeroekoe jang akoe pandang tinggi dan hormatken. Ma’afken dirikoe, djika dalem 
hal mendjalanken kewadjibannja ini, angin peroentoengan menioep dirikoe ka sini, 
dan membikin akoe adoe tenaga pada lootiang.” 

In Tim Hweeshio bersenjoem. 

“Akoe girang,” katanja ini padri toea, “adalah orang sematjem kaoe jang 
dateng kasini. Setjara sobat, sopan dan tentrem. Dalem doenia ini segala apa 






memang toelisan. Akoe poen mengetahoei, bahoea akoe ada oetang pada 
goeroemoe, dan girang sekarang roepanja dateng temponja boeat membajar 
oetang itoe.Silahken kaoe moelai doeloean.” 

Sakedjeb sadja, marika soedah moelai saling terdjang. 

Sekalian hweeshio di Boe Liang Thian mendjadi heran, marika tida mengarti 
sebabnja itoe pertempoeran, marika kagoemi dan herani itoe goeroe, jang marika 
belon perna liat soeka jakinin ilmoe silat. 

Itoe hweeshio moeda ada gesit sekali, rangsekannja heibat. Tapi djoega itoe 
hweeshio toea, tida koerang sebetnja, tida perdoeli oesianja jang tinggi. 

Menarik adalah itoe pertandingan dilakoeken dengen tangan kosong. 

Poekoelan-poekoelan jang berbahaja dari si tetamoe senantiasa bisa 
ditangkis oleh si toean roemah, tendangan siapa, jang beroelang-oelang, 
saban-saban bisa dikelit oleh itoe lawanan. Maka itoe, kadoeanja djadi penasaran, 
penjerangan-penjerangannja djadi terlebih-lebih heibat. 

Lama-lama, gerak-gerakannja In Tim keliatan djadi lebih kendor, tida 
demikian dengen si hweeshio moeda, jang ada seperti ajam boengasan, tida 
heran kemoedian, tiba-tiba poendaknja hweeshio toea itoe kena satoe samberan 
dari djari-djari jang terboeka, hingga ia meringis, alisnja mengkeroet. 

Tetamoe itoe bisa liat orang menahan kesakitan, iapoenja moeka mendjadi 
terang, tetapi djoestroe begitoe, ia djadi alpa, selagi ia kagirangan, kepelannja In 
Tim Hweeshio tondjok iapoenja dada, hingga tida tempo lagi, ia roeboeh tjelentang. 
Tapi ia masi koeat, ia merajap bangoen, tjoema boekannja boeat madjoe 
menjerang poela , hanja boeat balik toeboehnja, aken ngelojor pergi. 

In Tim tertawa dan masoek ka dalem kamarnja, ia tida perdoeliken lagi 
moesoe itoe. Iapoenja moerid-moerid ikoetin ia. 

“Soehoe, apatah artinja ini?” marika itoe tanja. 

“Sekarang djangan tanja doeloe, hanja pergi kaoeorang soesoel itoe padri 
moeda, di tempat djaoenja satoe lie, kaoeorang aken dapeti iapoenja mait. 
Toeloeng kaoeorang koeboer dengen baek maitnja itoe.” 





Itoe kawanan moerid mendjadi heran, tapi koetika marika pergi, marika 
dapeti perkata’annja itoe goeroe ada bener. Kemoedian marika poelang dengen 
kekagoeman. 

Baroe sekarang In Tim maoe tjerita. 

“Pada belasan taon jang soedah, akoe ada satoe brandal termashoer. Pada 
satoe waktoe, akoe rampas piauw seharga sapoeloeh laksa tail dari satoe 
piauwsoe tersohor, la ini sering loekai akoepoenja kawan dan moerid, maka akoe 
sekalian djaga ia goena bikin pembalesan. la bener ada liehay tapi achirnja ia 
roeboeh di tangankoe, ia angkat kaki sambil mengantjem. Blakangan akoe denger 
ia masoek djadi padri dengan pake nama Hoat Tong. Kemoedian lagi, akoe 
denger ia telah menoetoep mata, maka akoe doegah, iapoenja moerid pasti bakal 
tjari akoe. Ini doega’an ternjata berboekti ini hari. Itoe moerid ada gagah-perkasa, 
ia toch binasa di tangan akoe, tetapi akoe sendiri, lagi lima hari, poen bakal binasa. 
Maka kaloe akoe menoetoep mata, toeloeng kaoeorang rawat maitkoe. Pamoeda 
itoe poenjai ilmoe Tiat-see-tjiang, djari-djari tangan jang dibikin koeat dengen 
perjakinan menoesoek-noesoek pasir. Sabenernja, siapa terkena tangan itoe, 
moesti binasa, dengen lantes, kaloe akoe bisa tanah sampe lima hari, ini 
disebabken selama belasan taon ini, akoe telah jakin ilmoe samedhi goena 
koeatin toeboeh dan hati. Tida ada pertoeloengan lagi boeat akoe.” 

In Tim Hweeshio oetjapken ini perkata’an dengan tentrem-tenang. Parasnja 
seperti oendjoek perasa’an poeas. Moerid-moeridnja semoea pada tertjenggang. 
Kemoedian ini padri toea meneroesken: “Kaoe ini sekalian masi moeda, berdara 
panas dan bertabeat aseran. Dalem doenia ini kepandean ilmoe silat ada 
roepa-roepa matjem, satoe lebih tinggi dari jang laennja, tapi zonder wates. Maka 
itoe haroeslah kaoe-orang hati-hati, dan meloeloe boeat oeroesan-oeroesan jang 
terbesar baroelah boleh bertaroeng. Akoe tida sakit hati pada itoe hweeshio 
moeda pada siapa akoe baroesan bertempoer. Malah akoe hargaken dirinja. la 
djalanken iapoenja kewadjiban. Akoe tempoer dan binasaken dirinja, kerna 
kahormatankoe mewadjibken akoe berboeat demikian, zonder ada satitik 
perasa’an sakit hati atawa napsoe ingin memboenoeh. Ini keliatan aneh, tapi 
bener. Maka itoe poen, koetika akoe sendiri terkena tandingankoe poenja ilmoe 




Tiat-see-tjiang jang tida 
ada obatnja, akoe tida 
penasaran, dan 

tinggalken doenia ini 
dengen pengrasa’an 
poeas. Maka itoe, akoe 
minta kaoe-orang 

djangan lakoeken 

pembalesan apa-ala lagi. 
Thian roepanja takdirken 
oetangkoe dengen Him 
Piauw-soe dibikin seri 

dengan ini tjara. Perkara ini abis sampe disini.” 

Satelah kasiken itoe katerangan, In Tim djadi lesoeh. 

Bener sadja, lima hari kemoedian, padri toea ini menoetoep mata, maka 
moerid-moeridnja lantes bakar iapoenja mait. 



TAMAT 



